text: Per Sant Pere, Festa a Abrera! – La Bústia
  Per Redacció / La Bústia 19 de juny de 2021 a les 7:00 0 923 Visites
  Les inscripcions per accedir a les activitats programades estan obertes
  La Festa Major d'Abrera, que se celebra per Sant Pere del 25 al 29 de juny, inclou més de 30 activitats gratuïtes adaptades a la situació sanitària actual. Per aquest motiu tindran l'aforament limitat i cal fer inscripció prèvia telemàtica a través d'aquest enllaç. Els veïns d'Abrera fa dies que poden fer-la, mentre que d'altres poblacions es fan des del 22 de juny.
  La programació compta amb música, teatre, cinema al carrer i cultura popular. Un dels actes més destacats és la inauguració del pou de glaç d'en Margarit recentment restaurat, el dissabte 26 a partir de les 10.30h al polígon de Sant Ermengol. També amb la visita comentada a l'escultura Caramell.
  L'alcalde Jesús Naharro ha destacat que serà una Festa Major segura: "Hem treballat per tenir l'oportunitat de col·locar atraccions i esdeveniments públics, i així ho farem, tot i que amb mesures de seguretat restrictives i enfocades a garantir la no propagació de la covid-19″.
  Enguany el cartell de la Festa Major és una composició de tres dibuixos elaborats pels alumnes de sisè de les tres escoles del municipi: Escola Francesc Platón i Sartín, Escola Ernest Lluch i Escola Josefina Ibañez.